**frisoane**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mă întreb dacă anul nou

va fi mai deprimant decât

celălalt an nou,

măcar de-ar toropi

răceala asta îndârjită

dintre mine și tine,

răceala dintre noi și centrul fierbinte al

Pământului,

frigul acesta cosmic care îmi ustură fruntea

și-mi clănțăne dinții

nu mai pot calcula cu acuratețe

dacă drumul până la tine e mai lung

decât o ninsoare

sau cât de lată mai poate fi

o depărtare

nici cât de caldă mai e

tristeţea unei îmbrăţişări

nu mai pot estima iubirea în alegorii,

nici emoțiile în frisoane

doar munții aceștia în așteptarea

viscolniței

mă cheamă cumva într-o horă ocultă

cu moartea la mijloc